ठूलाका लागि चुनौती बन्दै न्युकासल
न्युकासल युनाइटेड इंग्लिस फुटबलको परम्परागत ६ ठूला क्लबका लागि वास्तवमै चुनौती बन्न थालेको छ । अब कस्तो स्थिति बनेको छ भने अर्को सिजनको युरोपेली च्याम्पियन्स लिग छनोटका लागि न्युकासल बलियो प्रत्याशी पनि भएको छ । न्युकासलले सम्भावित १५ अंकमध्ये १३ बटुलेको छ र यी अंक पनि म्यानचेस्टर युनाइटेड तथा टोटेनहम जस्ता दुई टिमको घरेलु मैदानको भ्रमणबाट प्राप्त गरेका हुन् ।
लन्डन — न्युकासल युनाइटेड इंग्लिस फुटबलको परम्परागत ६ ठूला क्लबका लागि वास्तवमै चुनौती बन्न थालेको छ । अब कस्तो स्थिति बनेको छ भने अर्को सिजनको युरोपेली च्याम्पियन्स लिग छनोटका लागि न्युकासल बलियो प्रत्याशी पनि भएको छ । न्युकासलले सम्भावित १५ अंकमध्ये १३ बटुलेको छ र यी अंक पनि म्यानचेस्टर युनाइटेड तथा टोटेनहम जस्ता दुई टिमको घरेलु मैदानको भ्रमणबाट प्राप्त गरेका हुन् ।यसकै नतिजा त हो, एडी हाउको टिम म्यानचेस्टर मात्र होइन, चेल्सी र लिभरपुलभन्दा पनि अगाडि छ । अहिले तत्काल ‘म्यागपाइज’ चौथो स्थानमा छ । त्यस अर्थमा ती परम्परागत छ टिमका लागि न्युकासल वास्तवमै ठूलो बाधा पनि बनेको छ । एकै वर्ष मात्र भयो, न्युकासल यो रूपमा देखापरेको, जति बेला साउदी लगानी यो क्लबमा भित्रिएको थियो । यो लगानी आएयता नयाँ खेलाडीमा मात्र २५ करोड ४० लाख डलर खर्च भइसकेको छ ।केही समय अगाडिसम्म पनि प्रिमियर लिगमा नयाँ सिजन सुरु हुँदा रेलिगेसनको दाबेदार रहेको न्युकासलले अब युरोपमा खेलेको सपना मज्जाले बुन्न सक्छ । कतारमा हुने विश्वकप अगाडि लिगमा पाँच चरणका खेल हुनेछन् । त्यसपछि फेरि खेलाडी ‘ट्रान्सफर’ बजार खुल्नेछ । त्यति बेला न्युकासलसामु टिमलाई अझ बढी मजबुत बनाउने अवसर हुनेछ । फेरि साउदी लगानीकर्ता पनि उम्दा खेलाडीमा जति पनि खर्च गर्न तयार देखिएको छ ।खासमा भन्दा न्युकासलमा यो साउदी लगानी कोही खास व्यक्ति अथवा संस्थामा मात्र केन्द्रित छैन । बरु यो सिंगै देशको एउटा क्लबमा लगानी जस्तो रहेको छ । गत साता न्युकासलले टोटेनहमलाई २–१ ले हराएको थियो । त्यस खेलपछि हाउले भनेका थिए, ‘हामी यो लिगलाई निकै सम्मान गर्छौं । हामी यो लिगमा खेल्न सबै क्लबप्रति पनि सम्मान गर्छौ । ती क्लबको स्तरबारे पनि हामीलाई थाहा छ । तर हामी पनि आफ्नो टिमलाई लिएर आत्मविश्वासी छौं ।’उनले थपेका छन्, ‘हामीसँग अहिले जुन टिम रहेको छ, त्यसको मदतले हामीले ठूलो र विशेषतः सफलता हात पार्न सक्छौं । हामी टोटेनहमविरुद्धको जस्तो ठूला टिममाथि जित हात पार्न चाहन्छौं, त्यो पनि नियमित रूपमा ।’ यस सप्ताहन्त हुने खेलमा न्युकासलले शनिबार एस्टन भिल्लाको सामना गर्दै छ । यो खेलमा विजयी रहने भने हो भने न्युकासल तेस्रो स्थानमा उक्लिन सक्छ र शीर्षमा रहेको आर्सनलसँगको दूरी चार अंकमा छोट्याउन सक्छ ।लिभरपुलका व्यवस्थापक योर्गन क्लोप के मान्छन् भने न्युकासलसँग खर्च गर्ने असीमित शक्ति रहेको छ र यसमा कुनै अन्त्य भन्नु नै नहुन सक्छ । उनका अनुसार यसको एउटा कारण एउटा क्लबका लागि सिंगो देश लाग्नु हो । तर हाउ नयाँ खेलाडीमा खर्च गरेर मात्र आफ्नो क्लब बलियो भएको मान्दैनन् । उनी न्युकासलको उदय विशेष रहेको बताउँछन् । यसअघि बर्नमाउथ हेरेका हाउ आएयता न्युकासलका केही पुराना खेलाडी फेरि लयमा देखिएका छन् ।जस्तो, म्यागुएल आलमिरोन र जोलिनटन । ती यसअघि माइक एस्लीले टिम हेरिरहेको बेला असफल सावित भएका थिए । अहिले तत्काललाई आर्सनल र म्यानचेस्टर सिटी उपाधि होडमा देखिएका छन् । एक प्रकारले न्युकासलले तिनीहरूलाई पछ्याइरहेको छ र कम्तीमा अर्को सिजन च्याम्पियन्स लिग खेल्ने सम्भावना बढी छ । यसो भनेको चेल्सी, लिभरपुल, म्यानचेस्टर र टोटेनहमका लागि चिन्ता नै हो । त्यो भनेको परम्परागत छ ठूला टिमलाई ।